ภาวะรกงอกติด คืออะไร
รกงอกติด (Placenta accreta) คือ โรค/ภาวะผิดปกติทางสูติกรรมภาวะหนึ่งที่รกเกาะแน่นกับกล้ามเนื้อมดลูก ซึ่งโดยปกติรกจะเกาะที่ชั้นเยื่อบุมดลูก [ชั้นด้านในสุดของผนังมดลูก ลึกถัดลงไปจากชั้นนี้คือชั้นกล้ามเนื้อมดลูก และจะมีการลอกตัวและคลอดออกมาหลังคลอดทารกภายในเวลาไม่เกิน 30 นาที แต่หากรกเกาะลึกเลยเข้าไปในชั้นกล้ามเนื้อมดลูกจะทำให้รกไม่สามารถลอกตัวได้ตามกลไกปกติจากการหดรัดตัวของมดลูก จึงทำให้รกติดค้างในโพรงมดลูกส่งผลให้มดลูกหดรัดตัวได้ไม่ดีทำให้เสียเลือดมาก (เลือดออกจากแผลรอยเกาะของรกที่เยื่อบุโพรงมดลูก) จนทำให้เกิดภาวะตกเลือดหลังคลอดซึ่งเป็นอันตรายต่อมารดาจนถึงตายได้

อุบัติการณ์ของรกงอกติดพบได้ประมาณ 1-3 รายใน 1,000 รายของการคลอดในรอบ 10 ปีที่ผ่านมา แต่เพิ่มขึ้นเรื่อยๆตามสถิติการผ่าท้องคลอดบุตรที่เพิ่มขึ้น (เพราะแพทย์จะตรวจพบได้ชัดเจนกว่าการคลอดธรรมชาติ)

อนึ่ง: บางครั้งแพทย์จะใช้คำรวมว่า รกติดตรึง (Adherent placenta) และแบ่งตามระดับความรุนแรงเป็น 3 ชนิด/แบบได้แก่


1. รกงอกติด (Placenta accrete): คือรกเกาะลึกเข้าไปในบางส่วนของชั้นกล้ามเนื้อมดลูก พบได้ประมาณ 75 - 78% ของผู้ป่วยที่มีรกงอกติด

2. รกแทรกติด (Placenta increta): รกทั้งอัน/ทั้งรกเกาะลึกเข้าไปในชั้นกล้ามเนื้อมดลูก พบได้ประมาณ 17% ของผู้ป่วยที่มีรกงอกติด

3. Placenta percreta :รกเกาะทะลุชั้นกล้ามเนื้อมดลูกออกไปยังผิวนอกสุดของมดลูก พบ ได้ประมาณ 5 - 7% ของผู้ป่วยที่มีรกงอกติด และอาจงอกเกาะเข้าไปในอวัยวะอื่นในอุ้งเชิงกราน/ท้องน้อยที่อยู่ติดกับมดลูกด้วย เช่น ลำไส้ ลำไส้ตรง กระเพาะปัสสาวะ
สูติศาสตร์ (สูติศาสตร์) - Obstetrics